A jövő csütörtöki Év sportolója-gálán adják át az MLSZ és a FourFourTwo közös díját, az Év magyar gólja 2015-öt. A gálát szervező Magyar Sportújságírók Szövetsége elnöke - egyben a FourFourTwo magazin főszerkesztője -, Szöllősi György a keddi sajtótájékoztatón közölte: Böde Dániel Feröer-szigetek elleni második gólja, Németh Krisztián (Sporting Kansas City) Portland Timbers elleni találata és Priskin Tamás Norvégia elleni gólja maradt versenyben a rangos díjért, amelyet az elmúlt években Gera Zoltán (2011), Huszti Szabolcs (2012), Frőhich Roland (2013) és Dzsudzsák Balázs (2014) nyert meg.

Mint arról korábban beszámoltunk, a 10 jelölt közül a Nyilasi Tibor vezette, tíztagú szakmai zsűri (amelynek tagja még Détári Lajos, Dunai Antal, Dzurják József, Fazekas László, Göröcs János, Kiprich József, Kiss László, Kovács Kálmán és Szabó József) szavazata alapján szűkült három gólosra a lista.